Anson Lo事業為先戀事為後 回顧呢5年最受傷嘅係...
2024年04月26日 12:01
東網電視
更多新聞短片
男團MIRROR成員Anson Lo(盧瀚霆)近日推出新歌《深閨》,講述一對熱戀情侶無時無刻都想緊貼在一起。自稱宅男的他透露過往拍拖,都喜歡與另一半宅在家中:「叫外賣又好,咩都好啦,覺得喺屋企就係最舒服嘅。(冇被投訴過?)冇,鍾意得我,就知我係個咁樣嘅人,可能以後再拍拖情況都差唔多!」
訪問途中Anson Lo多次強調「食得鹹魚抵得渴」,為了不想事業愛情失衡,短期內亦未打算再墮愛河:「唔只我自己咁諗,每次同媽咪食飯,佢都提醒我呢幾年要努力衝刺,其他八卦嘢同是非嘢就唔好理咁多!(會唔會錯過好多筍盤㗎?)可能真係錯過咗好多我都唔知,呢方面比較後知後覺,我啲隊友都係咁話我,不過冇所謂啦,我唔係戀愛腦。」
其中一句歌詞「拒絕再做凡間千人迷」完全說中了Anson Lo的心態,他坦言尤其今年私人時間好少:「入行前後我朋友都唔多,因為我嘅性格比較慢熱,又唔喜歡出席派對及飯局,但總有啲朋友會保持聯絡嘅,依家最多只係半年見一次,佢哋梗係投訴啦。今年希望將自己變得Outgoing啲,我同Edan講『6膠飯局』記得預埋我,我想嘗試出席,只係依家都未有機會。」
每日活在大眾目光下,倘若給他一個「享受自由的時光」,Anson Lo表示:「想去游水囉。以前係校隊嘅時候,我成日去公眾游池㗎,依家都唔知幾耐冇去過,同埋之前我哋喺多倫多開演唱會嘅時候,酒店健身室有個好大嘅泳池,我好想跳落去但最終卻步,都唔知當時自己喺度諗緊乜!」
Anson Lo回想起出道時,直言當時根本沒想過事業發展會「咁大規模」:「當時只係諗到同啲隊友出吓團歌,間中一齊出席活動咁咋,諗住咁就一世,哈哈!完全冇諗過自己會有獨唱歌,亦冇諗過要承受咁多輿輪壓力。之前喺美加,我哋接受國際性媒體訪問,絕對係成軍呢5年,一直冇幻想過嘅事。(壓力仲頂到?)頂到,如果唔係就唔會繼續啦,大家可以放心。」
而說到5年來最令他深感傷害的,Anson Lo坦言:「一係認為我人格有問題,靠好多嘢先得到依家嘅機會,咁就抹殺我一直以嚟嘅努力。二係關於粉絲嘅,每當佢哋唔開心,我又做唔到啲乜,就好無奈,因為我嘅存在理論上係應該帶俾大家開心嘛。」
Makeup:Rainbow Chung @ Annie G. Chan Makeup Centre
Hair:Denny Ku @ CHIC Private I Salon